Barna, după o discuție de două ore cu Ludovic Orban: Perspectiva este foarte clară să picăm acest guvern / Există deschidere reală să colaborăm la alegerile locale pentru a înlătura primarii PSD

Liderul USR, Dan Barna, a declarat, marți, după o discuție de două ore la Palatul Victoria cu Ludovic Orban, că perspectiva este foarte clară să pice guvernul în Parlament pentru a se ajunge la alegeri parlamentare anticipate. În privința alegerilor locale, Barna a spus că există deschidere reală de colaborare pentru a înlătura primarii PSD.

„Perspectiva e foarte clară să picăm acest guvern. Alianța USR PLUS este pregătită pentru alegeri. Ne-am exprimat dezamăgirea că alegerea primarilor în două tururi a fost sacrificată pentru obiectivul anticipatelor, care comportă riscuri, dacă PSD încearcă să tergiverseze în Parlament”, a declarat Barna.

„I-am cerut premierului și a fost de acord ca pentru cel de-al doilea guvern primul obiectiv să fie alegerea în două tururi, astfel încât dacă PSD va forța învestirea celui de-al doilea guvern, acel guvern să aibă mandat să adopte acest proiect”, a mai spus liderul USR.

Dan Barna a precizat că au discutat și despre scenariile pentru alegerilor locale.

„Așteptăm și noi și PNL sondajele pentru a ne așeza la masă, dar este o deschidere reală pentru ca acolo unde sunt primari PSD în funcție să colaborăm pentru a-i înlătura. O variantă este de a susține candidați unici, cum e și situația Bucureștiului. Dacă va fi candidat și USR-PLUS și PNL nu va face decât să o stabilizeze pe Firea în actuala poziție”, a subliniat Barna.

Sursa foto: Inquam Photos / Octav Ganea